വസ്ത്രവില്പനശാലയിലെ മോഷണം: വസ്ത്രങ്ങള് കണ്ടെടുത്തു ചാത്തന്നൂര്: ദേശീയപാതയ്ക്കരികിലുള്ള വസ്ത്ര വില്പനശാലയില് നിന്നും മോഷ്ടിച്ച റെഡിമെയ്ഡ് വസ്ത്രങ്ങള് പോലീസ് കണ്ടെടുത്തു. അറസ്റ്റിലായവരെ ചോദ്യം ചെയ്തപ്പോഴാണ് മോഷ്ടിച്ച വസ്ത്രങ്ങള് പരവൂരിലും കാപ്പിലുമായി രണ്ട് വീടുകളില് സൂക്ഷിച്ചിരിക്കുന്ന വിവരം അറിഞ്ഞത്. കടയുടെഒന്നാം നിലയിലെ ഷീറ്റ് തകര്ത്ത് അകത്തു കടന്ന് പണവും വസ്ത്രങ്ങളും മോഷ്ടിച്ച സംഘത്തില്പ്പെട്ട രണ്ടു പെരെ ഇരവിപുരം പോലീസ് കഴിഞ്ഞ ദിവസം അറസ്റ്റ് ചെയ്തിതിരുന്നു. മോഷണസംഘത്തില് മൂന്നു പേര് ഉണ്ടായിരുന്നെങ്കിലും ഒരാള് പ്രായപൂര്ത്തിയാകാത്ത കുട്ടിയായിരുന്നു. കൂട്ടിക്കട താഴത്തു ചേരി മുഹമ്മദ് ഷാഫി മന്സിലില് മുഹമ്മദ് ഷാഫി 21, വാളത്തുംഗല് ലക്ഷം വീട് കുന്നില് തെക്കതില് അഭിഷേക് 20 എന്നിവരാണ് അറസ്റ്റിലായത്. ഇവരില് മുഹമ്മദ് ഷാഫി മോഷണം നടന്ന കടയില് സീസണ് സമയങ്ങളിലെ താല്ക്കാലിക ജീവനക്കാരനായിരുന്നു. ദേശീയ പാതയ്ക്കരികില് പളളിമുക്ക് പോസ്റ്റ് ഓഫീസിനും വെണ്ടര് മുക്കിനും ഇടയിലുള്ള ലീവി എന്ന വസ്ത്രവില്പനശാലയില് കഴിഞ്ഞ തിങ്കളാഴ്ച രാത്രിയിലാണ് മോഷണം നടന്നത്. മോഷ്ടാക്കള് കടയുടെ ഓഫീസിന്റെ വാതില് തകര്ത്ത് കൗണ്ടറിലുണ്ടായിരുന്ന പതിനെണ്ണായിരത്തോളം രൂപയും കാല് ലക്ഷത്തോളം രൂപയുടെ വസ്ത്രങ്ങളും അപഹരിക്കുകയും കടയിലെ ഏഴോളം നിരീക്ഷണ കാമറകള് തകര്ക്കുകയും ചെയ്തിരുന്നു. രണ്ടു ലക്ഷത്തോളം രൂപയുടെ നഷ്ടമാണ് കടയ്ക്കുണ്ടായത്. കൊല്ലം സിറ്റി പോലീസ് കമ്മീഷണര് റ്റി.നാരായണന്റെ നിര്ദേശപ്രകാരം എസിപി പ്രദീപ് കുമാറിന്റെ മേല്നോട്ടത്തില് പ്രത്യേക അന്വേഷണ സംഘങ്ങള് രൂപീകരിച്ചിരുന്നു. മോഷണം നടന്ന കടയില് നിന്നും ലഭിച്ച സിസിടിവി ദൃശ്യങ്ങള് വച്ചു നടത്തിയ അന്വേഷണത്തിലാണ് പ്രതികള് പിടിയിലായത്. തുണി കടയില് മോഷണം നടത്തുന്നതിനായി റെയില്വെ ലൈന് വഴി നടന്നെത്തി മോഷണം നടത്തിയ ശേഷം തിരികെ പരവൂരിലെത്തിയ പ്രതികള് മോഷ്ടിച്ച തുണിത്തരങ്ങള് അഭിഷേകിന്റെ പരവൂര് റെയില്വെ സ്റ്റേഷന് സമീപത്തെ ബന്ധുവീട്ടില് നിന്നും, കാപ്പില് പതിനെട്ടാം പടിക്കടുത്തുള്ള ഷാഫിയുടെ ബന്ധുവീട്ടില് നിന്നുമായി പോലീസ് കണ്ടെടുത്തു. കടയില് നിന്നും മോഷ്ടിച്ച പണം തിരുവനന്തപുരം ഭാഗത്ത് കറങ്ങി നടന്ന് ചില വഴിച്ച ശേഷം പരവൂരിലെത്തി പരവൂര് മാമൂട്ടില് റെയില്വെ പാലത്തിന് അടിയില് ഒളിവില് കഴിയവെയാണ് ഇവര് പിടിയിലായത്. പ്രതികളെ മോഷണം നടന്ന കടയിലെത്തിച്ച് തെളിവെടുപ്പ് നടത്തി. ഇരവിപുരം എസ്എച്ച്ഒ വി.വി.അനില്കുമാര്, എസ്ഐമാരായ അരുണ് ഷാ, ദീപു, പ്രകാശ്, ദിനേശ് കുമാര്, എസ് സിപിഓ സുമേഷ് ബേബി, സിപിഓമാരായ മനാഫ്, ജിജു ജലാല്, അഭിലാഷ് എന്നിവരടങ്ങിയ സംഘമാണ് പ്രതികളെ പിടികൂടിയത്.